## Carlos Mazón: “En els pressupostos de la reconstrucció huit de cada deu euros es destinaran a gasto social”

*** Assenyala que “són els comptes públics més socials de la història amb 19.590 milions d’euros destinats a sanitat, educació i benestar social”
* Lamenta la falta de projecte polític per a la Comunitat per part de PSPV-PSOE i Compromís i de l’executiu central, al qual critica per no presentar els PGE i destaca que “davant d’això, en els pressupostos presentats pel Consell es preveuen 2.364 milions d’euros” per a la recuperació
* Indica que la Generalitat “ha mobilitzat 1.868 milions d’euros entre ajudes i contractes” i ha abonat el 50 % de les ajudes, mentres que el Govern solament ha pagat el 15 % de les ajudes pressupostades
* Censura l’ús de les víctimes per a obtindre rèdit electoral, l’absència de propostes de PSPV i Compromís per a la reconstrucció, així com la seua defensa de la Llei de l’horta, “que va impedir les obres del barranc de Poio que haurien salvat vides”**

**València.**

El president de la Generalitat, Carlos Mazón, ha destacat que, en els pressupostos de la reconstrucció, “huit de cada deu euros són per a gasto social amb 19.590 milions d’euros destinats a Sanitat, Educació i Benestar Social”.

El cap del Consell ha assenyalat que “es tracta dels comptes públics més socials de la història” que permetran, entre altres coses, “impulsar l’Atenció Primària, reforçar l’atenció hospitalària i l’ampliació de les prestacions farmacèutiques” mitjançant l’augment del 7,8 % dels fons per a la Conselleria de Sanitat. Un pressupost 1.000 milions d’euros per damunt del millor pressupost sanitari consignat per l’anterior Consell.

Així mateix, ha remarcat que “ens permetrà consolidar la gratuïtat i universalitat de l’escolarització de 0 a 3 anys”, augmentar el finançament dels concerts educatius, reforçar les ajudes als autònoms gràcies a l’increment del 4 % en la Conselleria d’Educació, Cultura, Universitats i Ocupació.

D’igual manera, ha destacat que “podrem augmentar l’atenció a la dependència” i millorar les nostres infraestructures sociosanitàries a més “d’ampliar en 400 les noves places per a persones majors en residències” i impulsar el Pla de vivenda amb els 2.864 milions que gestionarà la Vicepresidència Primera.

**Garantir uns comptes públics per a abordar la recuperació**

Carlos Mazón ha posat en relleu l’acord aconseguit per a “elaborar els pressupostos de la Generalitat que es necessiten per a la reconstrucció i més encara quan la societat valenciana reclama altura de mires”.

En este sentit, ha criticat la falta de projecte polític per part de PSPV-PSOE i Compromís “per a Espanya i la Comunitat Valenciana” que, a més, “violenta la Constitució perquè no presenta els comptes generals de l’executiu central”.

Així, el president ha indicat que “la reconstrucció és una qüestió d’Estat en la qual la Generalitat està fent la seua part”, en l’àmbit de les seues competències i amb els recursos dels quals disposa. En este sentit, ha destacat que, “en els pressupostos presentats es preveuen 2.364 milions d’euros” en diferents projectes i línies d’actuació per a la recuperació de la Comunitat Valenciana.

“Uns fons que vindran de l’endeutament, que és l’única cosa que ens autoritza el Govern central, i que els valencians pagaran a soles, sense ajudes a fons perdut extraordinari” ha continuat.

El cap de l’executiu valencià ha destacat que el Consell “ha mobilitzat 1.868 milions d’euros entre ajudes i contractes” mentres que el Govern central “tracta de confondre la ciutadania atribuint-se les compensacions del Consorci d’Assegurances”.

En este sentit, ha assenyalat que la Generalitat “ha pagat més de 77.000 ajudes per pèrdua de vehicle” per import de 146 milions d’euros, a diferència de l’executiu central que “únicament ha pagat 5.000 ajudes per import de 25 milions d’euros”.

Així, el Consell ha resolt el 81 % de les ajudes i abonant el 50 % mentres que el Govern solament ha pagat el 15 % de les ajudes.

**Falta de suport per a la reconstrucció**

Durant la seua intervenció, el president de la Generalitat ha ratificat el seu compromís per a continuar treballant per la reconstrucció i continuar reunint-se amb les víctimes i afectats de les riuades “amb discreció i respecte”, al mateix temps que ha lamentat la utilització de les víctimes per part de Compromís per a obtindre rèdit electoral.

Mazón ha assenyalat que per al Consell “no hi ha afectats de primera i de segona”, sinó persones que necessiten ajuda per a reconstruir les seues vides a les quals la Generalitat està ajudant-les totes per igual “sense mirar qui voten, qui governa en el municipi a on viuen o en quina llengua parlen”, a diferència de Compromís.

De la mateixa manera, ha retret la falta de propostes, aportacions i suport del PSPV i Compromís per a afrontar la recuperació econòmica i social de la Comunitat Valenciana.

A més, ha criticat que Compromís defenguera la Llei de l’horta “que va impedir les obres del barranc de Poio que haurien salvat vides” o que els seus diputats en el Congrés votaren en contra que el Govern d’Espanya finance la reparació dels col·legis afectats per les riuades.

Fecha: 26/03/2025